**KISKŐRÖS VÁROS KÉPVISELŐ-TESTÜLETE**

4-13/2024. sz. Képv. test. ülés

**J E G Y Z Ő K Ö N Y V**

**Készült:** Kiskőrös Város Képviselő-testülete 2024. november 27-én (szerda) 14:00 órai kezdettel megtartott üléséről

**Az ülés helye:** Kiskőrösi Polgármesteri Hivatal Díszterme

(6200 Kiskőrös, Petőfi Sándor tér 1.)

**Jelen vannak:** Domonyi László polgármester, Ba Edit, Barkóczi László, Filus Tibor, Gmoser István, Kecskeméti János, Kissné Aszódi Daniella, Kudron Tamás, Pethő Attila, Szabó Adrián, Szedmák Tamás képviselők (11 fő)

dr. Turán Csaba jegyző

 Lucza Alexandra jegyzőkönyvvezető

**Távol maradt:** Pohankovics András képviselő (1 fő)

**Meghívottként részt vett:** Vágó Ferencné a Kiskőrösi Tankerületi Központ igazgatója, Lasztovicza László a KT Bem József Általános Iskola igazgatója, dr. Kállayné Major Marina az Egészségügyi, Gyermekjóléti és Szociális Intézmény igazgatója, Csatlós Erzsébet a Kiskőrösi Óvodák igazgatója, Schäffer Tamás a Kőröskom Nonprofit Kft. ügyvezetője

dr. Nagy Gabriella, Aszódiné Nedró Éva, Molnár Éva, Kutyifa Sándorné, a Polgármesteri Hivatal munkatársai.

**Domonyi László** polgármester köszöntötte a képviselő-testületi ülésen megjelenteket, megállapította a határozat-képességet és megnyitotta az ülést.

Napirend előtti tájékoztatóban elmondta, hogy Ungvári Ferenc volt képviselő társuk 2024. november 24. napján elhunyt, a jelenlévők egy perces néma csenddel emlékeztek meg róla.

Tájékoztatta a Képviselő-testületet az 5 millió forint értéket meghaladó kötelezettségvállalásokról, valamint jelezte, hogy írásban kiosztásra került a lejárt határidejű képviselő-testületi határozatok végrehajtásáról szóló tájékoztató.

5 MILLIÓ FORINTOT MEGHALADÓ ÉRTÉKŰ KÖTELEZETTSÉGVÁLLALÁS

* Az Önkormányzat a Kiskőrös, belterület Kossuth utca 19. 2463. hrsz. 1560 m2 kivett terület ingatlan vétel tárgyában bruttó 19.707.692,- Ft értékben kötött adásvételi szerződést Hachbold László Mihálynéval.

Ezt követően a polgármester ismertette a napirendi javaslatot, kérdés, módosító javaslat a napirenddel összefüggésben nem hangzott el, ezért szavazásra bocsátotta azt.

A Képviselő-testület 11 „igen” szavazattal az alábbi napirendet fogadta el:

**N A P I R E N D:**

1. A KISKŐRÖSI TANKERÜLETI KÖZPONT TÁJÉKOZTATÓJA

**Tájékoztatót tartja:** Kiskőrösi Tankerületi Központ Igazgatója

1. Beszámoló az Egészségügyi, Gyermekjóléti és Szociális Intézmény szakmai tevékenységéről

**Előterjesztő:** Polgármester

**Előadó:** Intézményüzemeltetési és gondnoksági referens

1. KISKŐRÖS VÁROS TELEPÜLÉSRENDEZÉSI TERVÉNEK (SZERKEZETI TERV) MÓDOSÍTÁSA EGYSZERŰSÍTETT ELJÁRÁS KERETÉBEN

**Előterjesztő:** Polgármester

**Előadó:** Vagyongazdálkodási referens I.

1. KISKŐRÖS VÁROS HELYI ÉPÍTÉSI SZABÁLYZATÁRÓL ÉS SZABÁLYOZÁSI TERVÉRŐL SZÓLÓ 18/2015. (IX.10.) ÖNKORMÁNYZATI RENDELET MÓDOSÍTÁSA

**Előterjesztő:** Polgármester

**Előadó:** Vagyongazdálkodási referens I.

1. A 2024. ÉVI KÖLTSÉGVETÉS MÓDOSÍTÁSA

**Előterjesztő:** Polgármester

**Előadó:** Pénzügyi osztályvezető

1. TULAJDONOSI HATÁSKÖRÖK GYAKORLÁSA A KŐRÖSKOM NONPROFIT KFT. -NÉL

**Előterjesztő:** Polgármester

**Előadó:** Pénzügyi osztályvezető

1. TULAJDONOSI HATÁSKÖRÖK GYAKORLÁSA A KŐRÖSSZOLG NONPROFIT KFT. -NÉL

**Előterjesztő:** Polgármester

**Előadó:** Pénzügyi osztályvezető

1. KÖZFELADAT ELLÁTÁSI SZERZŐDÉS MEGKÖTÉSE A KUNSÁG-MÉDIA NONPROFIT SZOLGÁLTATÓ KFT.-VEL VÁROSMARKETING ÉS A TURIZMUSSAL KAPCSOLATOS FELADATOK ELLÁTÁSA TÁRGYÁBAN

**Előterjesztő:** Polgármester

**Előadó:** Pénzügyi osztályvezető

1. A kiskőrösi 1752, 1750, 1747 és 1849 HRSZ-Ú ÖNKORMÁNYZATI ÚT FELÚJÍTÁSA

**Előterjesztő:** Polgármester

**Előadó:** Lakosságkapcsolati menedzser

1. Beszámoló a Kiskőrösi Többcélú Kistérségi Társulás tevékenységéről

**Előterjesztő:** Polgármester

**Előadó:** Jegyző

1. A TENISZPÁLYA TERÜLETÉNEK HASZNÁLATBA ADÁSA TÁRGYÁBAN KÖTÖTT INGATLANHASZNÁLATI SZERZŐDÉS MÓDOSÍTÁSA

**Előterjesztő:** Polgármester

**Előadó:** Vagyongazdálkodási referens I.

1. INTERPELLÁCIÓK, KÉRDÉSEK, TÁJÉKOZTATÓK, BEJELENTÉSEK
2. **napirend**

A KISKŐRÖSI TANKERÜLETI KÖZPONT TÁJÉKOZTATÓJA

*(Írásos tájékoztató a jegyzőkönyvhöz mellékelve.)*

**Tájékoztatót tartja:** Kiskőrösi Tankerületi Központ Igazgatója

**Domonyi László polgármester** köszöntötte az ülésen **Vágó Ferencnét, a Kiskőrösi Tankerületi Központ igazgatóját** és **Lasztovicza László a Kiskőrösi Bem József Általános Iskola igazgatóját.**

**Lasztovicza László a Kiskőrösi Bem József Általános Iskola igazgatója** elmondta, hogy az intézmény több változáson is átesett az elmúlt években, sokrétű rendszeren keresztül jutott el oda, hogy a Kiskőrösi Tankerületi Központ intézményévé váljon az iskola. Az statisztikai adatok tekintetében elmondta, hogy a pedagógusok létszáma 48 fő, az oktatást közvetlenül segítő munkatársak létszáma 7 fő, technikai dolgozók 11,5 fő. 553 fő diák tanul az iskolában 23 tanuló csoportban és 13 napközi csoportban kerülnek fejlesztésre. Az iskola életében fontos szerepet játszanak a tanulmányi és sport versenyek, melyek mind felmenő rendszerben vannak. A fejlődésüket tekintve elmondható, hogy megtörtént a régi épület szigetelése, a főlépcső burkolása, a folyosó lambériázása, műfüves pálya létrehozása, 8 tanterem teljes rehabilitációja, a beltéri ajtók, összes szekrényajtó cseréje, minden teremben digitális tábla vagy okos TV vagy kivetítő beszerzése, iskolabővítés, vizesblokk felújítása, az 1. és 2. emeleti kőburkolat cseréje, valamint a teljes világításkorszerűsítés. Ezekért köszönetet mondott a Tankerületi Központnak és az Önkormányzatnak is. A továbbiakban beszélt a szervezett iskolai programokról, a színvonalas ünnepségekről, a kirándulásokról, melyek minőségi lebonyolítására nagy hangsúlyt fektetnek.

**Domonyi László polgármester** gratulált és köszönetet mondott. Jó egészséget és sok sikert kívánt mind az iskolának, mind a tankerületi központnak.

1. **napirend**

BESZÁMOLÓ AZ EGÉSZSÉGÜGYI, GYERMEKJÓLÉTI ÉS SZOCIÁLIS INTÉZMÉNY SZAKMAI TEVÉKENYSÉGÉRŐL

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Intézményüzemeltetési és gondnoksági referens

**Domonyi László polgármester** köszöntötte az ülésen **dr. Kállayné Major Marinát, az Egészségügyi, Gyermekjóléti és Szociális Intézmény igazgatóját,** majd az előterjesztés szóbeli ismertetésére felkérte **dr. Nagy Gabriella aljegyzőt.**

**Dr. Nagy Gabriella aljegyző** elmondta, hogy a gyermekek védelméről és a gyámügyi igazgatásról szóló törvényben foglaltak szerint a fenntartó felkérheti az intézményt évente egy alkalommal azért, hogy a tevékenységéről egy átfogó szakmai és pénzügyi beszámolót adjon. A képviselő-testület munkatervében a novemberi ülésre tűzte ki a beszámolót, így az intézményvezető asszony az idei évben is elkészítette a határozat-tervezet mellékletét képező beszámolót.

**Kissné Aszódi Daniella,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**95/2024. sz. Képv. test. hat.**

Beszámoló az Egészségügyi, Gyermekjóléti és Szociális Intézmény szakmai tevékenységéről

**HATÁROZAT**

A Képviselő-testület az Egészségügyi, Gyermekjóléti és Szociális Intézmény 2024. évi beszámolóját a határozat mellékletében foglaltak szerint elfogadja.

**Felelős:** polgármester

**Határidő:** azonnal

*Melléklet a jegyzőkönyvhöz csatolva.*

1. **napirend**

KISKŐRÖS VÁROS TELEPÜLÉSRENDEZÉSI TERVÉNEK (SZERKEZETI TERV) MÓDOSÍTÁSA EGYSZERŰSÍTETT ELJÁRÁS KERETÉBEN

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens I.

**Domonyi László polgármester** az előterjesztés szóbeli ismertetésére felkérte **Kutyifa Sándorné Sinkovicz Csilla vagyongazdálkodási referenset.**

**Kutyifa Sándorné Sinkovicz Csilla vagyongazdálkodási referens** elmondta, hogy Kiskőrös Város Képviselő-testülete a 27/2024. számú határozatával 6 részterületen kezdeményezte a településrendezési eszközök módosítását, melyből egy módosítási kezdeményezés érinti a Szerkezeti Terv módosítását. A Kiskőrösi Úttörténeti Múzeum szeretné a területét bővíteni, a mögötte lévő ingatlan területéből 2335 m2 területrész megvásárlásával. A Múzeum területe vegyes terület felhasználási egységbe, a megvételre szánt területrész gazdasági célú területfelhasználási egységbe tartozik. A Múzeum területének bővítése miatt a gazdasági célú terület felhasználás csökken és átkerül vegyes területfelhasználási övezetbe.

**Kissné Aszódi Daniella,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**96/2024. sz. Képv. test. hat.**

Kiskőrös Város településrendezési tervének (szerkezeti terv) módosítása egyszerűsített eljárás keretében

**HATÁROZAT**

A Képviselő-testület a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet (a továbbiakban: Korm. rendelet) 68. § (1) bekezdés b) pontjának bb) alpontja alapján a Kiskőrösi Úttörténeti Múzeum Vt területének bővítése érdekében történő módosítás eredményeképpen a hatályos Településszerkezeti Tervet a határozat 1. számú melléklete szerinti tervezési terület tartalmával, valamint a 2. számú melléklet szerinti településszerkezeti tervi leírással módosítja.

**Felelős:** polgármester

**Határidő:** azonnal, továbbításra 15 nap

***1. számú melléklet a 96 /2024. sz. Képviselő- testületi határozathoz***

(Településszerkezeti terv kivágat + jelmagyarázat)

TERVEZÉSI TERÜLET:

**Területfelhasználás módosítás a Dózsa György út melletti Úttörténeti múzeum tömbjében, településközpont vegyes területbe kerül 0,23 hektár nagyságú terület, mely által csökken a kereskedelmi szolgáltató terület nagysága.**





***2. számú melléklet a 96 /2024. sz. Képviselő-testületi határozathoz***

**Területfelhasználás módosítás a Dózsa György út menti tömbben, településközpont vegyes terület bővítése céljából (múzeum területének bővítése)**

Területfelhasználás változás történik, összesen 0,23 ha nagyságú területen.

* 1. **Területi mérleg**

Kiskőrös Város Önkormányzat 95/2015. sz. Képviselő testület határozatának 2. melléklete, a szerkezeti terv leírásának 3. fejezete, a város területi mérlege az alább felsorolt területfelhasználások tekintetében változik:

| **TERÜLETFELHASZNÁLÁS** | **TERÜLET NAGYSÁGA2021.**  | **TERÜLET NAGYSÁGA2024.** | **VÁLTOZÁS****2024.** |
| --- | --- | --- | --- |
| Településközpont vegyes terület | 70,7 | 71 | +0,23 |
| Kereskedelmi szolgáltató terület | 240,6 | 240,4 | -0,23 |

* 1. **Változással érintett területek összefoglalója**

Kiskőrös Város Önkormányzat 95/2015. sz. Képviselő testület határozatának 2. melléklete, a szerkezeti terv leírás 2. fejezete, a változással érintett területek összefoglalója az alábbi 3 db változással egészül ki:

| **ÚJ TERÜLETFELHASZNÁLÁS** | **KORÁBBI TERÜLETFELHASZNÁLÁS** | **TERÜLET-NAGYSÁG HEKTÁRBAN** | **ÉRINTETT HELYRAJZI SZÁM** | **MEGJEGYZÉS** | **ÉVSZÁM** |
| --- | --- | --- | --- | --- | --- |
| **FUNKCIÓVÁLTÓ BEÉPÍTÉSRE SZÁNT TERÜLET** |
| településközpont vegyes terület | kereskedelmi szolgáltató terület | 0,23 | 2712/12 | Úttörténeti múzeum bővítése céljából történik a Vt terület bővítése | 2024 |

1. **napirend**

KISKŐRÖS VÁROS HELYI ÉPÍTÉSI SZABÁLYZATÁRÓL ÉS SZABÁLYOZÁSI TERVÉRŐL SZÓLÓ 18/2015. (IX.10.) ÖNKORMÁNYZATI RENDELET MÓDOSÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens I.

**Domonyi László polgármester** az előterjesztés szóbeli ismertetésére felkérte **Kutyifa Sándorné Sinkovicz Csilla vagyongazdálkodási referenset.**

**Kutyifa Sándorné Sinkovicz Csilla vagyongazdálkodási referens** elmondta, hogy az előző napirendhez kapcsolódóan 6 részterületet érintő településrendezési eszközök módosítása a szerkezeti terv módosításán túlmenően érinti a helyi építési szabályzatot, illetve annak 1. és 2. számú mellékletét. Ezek a módosítások tartalmazzák a Toyota utcájában gazdasági övezet intenzívebb beépítése övezeti átsorolását, új közterületi kapcsolat kialakítását a Kossuth L.-Damjanich J.-Mészáros L. utca által határolt tömbben, vegyes övezet módosítását a telekterület és beépítési mód vonatkozásában a Mátyás Király utcában, útszabályozási vonalmódosítását a Széchényi és az Ady Endre közötti utca szakaszon, szabályozási vonal korrekcióját, telekhatár rendezés és útszélesítés a Kodály Z. utcában, a Kiskőrösi Úttörténeti Múzeum Vt területének bővítése, elővásárlási jog jelölések feltüntetése a HÉSZ-ben, valamint vendéglátóegység elhelyezését szolgáló pavilont a Luther M. téren történő elhelyezése érdekében. A módosítások egyszerűsített eljárásban kerültek lefolytatásra, melyek az 1. mellékletet képező tervlapokon átvezetésre kerültek, a 2. mellékletet képező elővásárlási jogok feltüntetésre kerültek.

**Kissné Aszódi Daniella,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a rendelet-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a rendelet-tervezetet.

A Képviselő-testület 11 „igen” szavazattal az alábbi rendeletet alkotta:

**Kiskőrös Város Önkormányzata**

 **Képviselő-testületének**

 **18/2024. (...) önkormányzati rendelete**

**Kiskőrös Város Helyi Építési Szabályzatáról és Szabályozási Tervéről szóló 18/2015. (IX. 10.) önkormányzati rendelet módosításáról**

Kiskőrös Város Képviselő-testülete az épített környezet alakításáról és védelméről szóló 1997. évi LXXVIII. törvény 62. § (6) bekezdés 6. pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában és az épített környezet alakításáról és védelméről szóló 1997. évi LXXVIII. törvény 6. § (1) bekezdésében meghatározott feladatkörében eljárva, a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendeletben biztosított jogkörében eljáró Bács-Kiskun Vármegyei Kormányhivatal Állami Főépítésze, Bács-Kiskun Vármegyei Kormányhivatal Környezetvédelmi és Természetvédelmi Főosztály, Kiskunsági Nemzeti Park Igazgatóság, Bács-Kiskun Vármegyei Katasztrófavédelmi Igazgatóság, Országos Vízügyi Főigazgatóság, Alsó-Duna-völgyi Vízügyi Igazgatóság, Bács-Kiskun Vármegyei Kormányhivatal Népegészségügyi Főosztály Népegészségügyi Osztály, ITM Léginavigációs és Repülőtéri Hatósági Főosztály, Honvédelmi Minisztérium Állami Légügyi Főosztály, Bács-Kiskun Vármegyei Kormányhivatal Kecskeméti Járási Hivatala, Közlekedési és Fogyasztóvédelmi Főosztály Útügyi Osztály, Bács-Kiskun Vármegyei Kormányhivatal Építésügyi és Örökségvédelmi Főosztály, Bács-Kiskun Vármegyei Kormányhivatal Földhivatali Főosztály, Bács-Kiskun Vármegyei Kormányhivatal Agrárügyi Főosztály Erdészeti Osztály, Honvédelmi Minisztérium Hatósági Hivatal, Szabályozott Tevékenységek Felügyeleti Hatósága, Bács-Kiskun Vármegyei Rendőr-főkapitányság, Nemzeti Média- és Hírközlési Hatóság Hivatala, Országos Atomenergia Hivatal, Budapest Főváros Kormányhivatala, Bács-Kiskun Vármegyei Önkormányzat, Akasztó, Dunatetétlen, Harta, Kaskantyú, Kecel, Soltvadkert, Szakmár, Tabdi Önkormányzata, valamint a partnerek véleményének kikérésével a következőket rendeli el:

**1. §**

A Kiskőrös Város Helyi Építési Szabályzatáról és Szabályozási Tervéről szóló 18/2015. (IX.10.) önkormányzati rendelet 46. § (2a) bekezdése helyébe a következő rendelkezés lép:

„(2a) A Z-0 jellel szabályozott zöldterületen a Petőfi téren és a Luther Márton téren építményként elhelyezhető a vendéglátó rendeltetési egység kiszolgáló létesítményei közül a pavilon. Rendezvények idején ideiglenes jellegű építmények, pavilonok, sátrak elhelyezhetők az övezetben.”

**2. §**

A Kiskőrös Város Helyi Építési Szabályzatáról és Szabályozási Tervéről szóló 18/2015. (IX.10.) önkormányzati rendelet 59. § (2a) bekezdése helyébe a következő rendelkezés lép:

„(2a) E rendeletnek a Kiskőrös Város Helyi Építési Szabályzatáról és Szabályozási Tervéről szóló 18/2015. (IX. 10.) önkormányzati rendelet módosításáról szóló 7/2023. (III. 23.) önkormányzati rendelettel (a továbbiakban: Módr.) megállapított szabályait a Módr. hatályba lépést megelőzően indult, folyamatban lévő ügyekben is alkalmazni kell. E rendeletnek a Kiskőrös Város Helyi Építési Szabályzatáról és Szabályozási Tervéről szóló 18/2015. (IX. 10.) önkormányzati rendelet módosításáról szóló 23/2023. (XI.23.) önkormányzati rendelettel (a továbbiakban: Módosító rendelet) megállapított szabályait a Módosító rendelet hatályba lépést megelőzően indult, folyamatban lévő ügyekben is alkalmazni kell, amelyekben azt az ügyfél kérelmezte és az az eljárás kimenetelét pozitívan elősegíti. E rendeletnek a Kiskőrös Város Helyi Építési Szabályzatáról és Szabályozási Tervéről szóló 18/2015. (IX. 10.) önkormányzati rendelet módosításáról szóló 6/2024. (III.20.) önkormányzati rendelettel (a továbbiakban: Módosító rendelet2.) megállapított szabályait a Módosító rendelet2. hatályba lépést megelőzően indult, folyamatban lévő ügyekben is alkalmazni kell, amelyekben azt az ügyfél kérelmezte és az az eljárás kimenetelét pozitívan elősegíti. E rendeletnek a Kiskőrös Város Helyi Építési Szabályzatáról és Szabályozási Tervéről szóló 18/2015. (IX. 10.) önkormányzati rendelet módosításáról szóló 16/2024. (IX. 19.) önkormányzati rendelettel (a továbbiakban: Módosító rendelet3.) megállapított szabályait a Módosító rendelet3. hatályba lépést megelőzően indult, folyamatban lévő ügyekben is alkalmazni kell, amelyekben azt az ügyfél kérelmezte és az az eljárás kimenetelét pozitívan elősegíti. E rendeletnek a Kiskőrös Város Helyi Építési Szabályzatáról és Szabályozási Tervéről szóló 18/2015. (IX. 10.) önkormányzati rendelet módosításáról szóló ...../2024. ( . .) önkormányzati rendelettel (a továbbiakban: Módosító rendelet4.) megállapított szabályait a Módosító rendelet4. hatályba lépést megelőzően indult, folyamatban lévő ügyekben is alkalmazni kell, amelyekben azt az ügyfél kérelmezte és az az eljárás kimenetelét pozitívan elősegíti.”

**3. §**

(1) A Kiskőrös Város Helyi Építési Szabályzatáról és Szabályozási Tervéről szóló 18/2015. (IX.10.) önkormányzati rendelet 1. melléklete helyébe az 1. melléklet lép.

(2) A Kiskőrös Város Helyi Építési Szabályzatáról és Szabályozási Tervéről szóló 18/2015. (IX.10.) önkormányzati rendelet 2. melléklete helyébe a 2. melléklet lép.

**4. §**

Ez a rendelet a kihirdetését követő napon lép hatályba.

*2. melléklet az 18/2024. (XI. 24.) önkormányzati rendelethez*

„*2. melléklet*

**Elővásárlási joggal érintett ingatlanok**

| **Az elővásárlás célja** | **HRSZ (telek szabályozási terv szerinti része)** |
| --- | --- |
| Egészségügyi központ | 1486/2, 1486/1, 1487, 1484, 1488 |
| Rákóczi utcai óvoda fejlesztése | 720 |
| Vasvári utcában lévő iskola fejlesztése | 1538, 1537, 1576, 1575, 1578, |
| Laktanya területén a városi, városüzemeltetési intézmények elhelyezése | 0324/1, 0324/3 |
| Petőfi Sándor Általános Iskola fejlesztése | 3159 |
| Gyógyfürdő fejlesztése | 2724 |
| Önkormányzati intézmény fejlesztés | 2035/18 |
| Iskolához kapcsolódó közterület és intézményfejlesztés | 1539 és 1578 |
| Közterület és sétány fejlesztés | 2448 és 2459 |

”

1. **napirend**

A 2024. ÉVI KÖLTSÉGVETÉS MÓDOSÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pénzügyi osztályvezető

**Domonyi László polgármester** az előterjesztés szóbeli ismertetésére felkérte **Molnár Éva pénzügyi osztályvezetőt.**

**Molnár Éva pénzügyi osztályvezető** elmondta, hogy a Magyar Államkincstártól érkezett tájékoztatás alapján rendezésre kerültek az előző hónapokban kifizetett szociális ágazati összevont pótlékok. A képviselő-testület módosította az önkormányzat szervezeti és működési szabályzatáról szóló rendeletét, melynek eredményeként változtak a tiszteletdíjak, illetve az alpolgármester illetménye, ide szükséges volt előirányzatot képezni. A Polgármester a céltartalékaiból csoportosított át beruházásokhoz, fejlesztésekhez, illetve egyesületi támogatásokhoz.

**Kissné Aszódi Daniella,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a rendelet-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi rendeletet alkotta:

**Kiskőrös Város Önkormányzata**

 **Képviselő-testületének**

 **19/2024. (…) önkormányzati rendelete**

**Kiskőrös Város 2024. évi költségvetéséről szóló 3/2024. (II. 22.) önkormányzati rendelet módosításáról**

Kiskőrös Város Képviselő-testület az Alaptörvény 32 cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) és f) pontjaiban, a Magyarország helyi önkormányzatairól szóló 2011. évi CLXXXIX törvény 111. § (2)-(3) bekezdéseiben meghatározott feladatkörében eljárva, Kiskőrös Város Önkormányzata Képviselő-testületének az önkormányzat szervezeti és működési szabályzatáról szóló 24/2013. (XII.19.) önkormányzati rendelete 30. § (5) bekezdésének a) pontjában biztosított véleményezési jogkörben eljáró Ügyrendi és Összeférhetetlenségi Bizottság; Pénzügyi Bizottság; Kulturális, Turisztikai és Sport Bizottság; Társadalompolitikai Bizottság; Ipari, Mezőgazdasági és Klímapolitikai Bizottság véleményének kikérésével a következőket rendeli el:

**1. §**

(1) A Kiskőrös Város 2024. évi költségvetéséről szóló 3/2024. (II. 22.) önkormányzati rendelet (továbbiakban: Kr.) 3. § (1) bekezdés a) pontja helyébe a következő rendelkezés lép:

*(A Képviselő-testület Kiskőrös Város 2024. évi költségvetésének)*

„*a)* költségvetési kiadások főösszegét: 5.072.838.989 forintban”

*(állapítja meg.)*

(2) A Kr. 3. § (1) bekezdés c) pontja helyébe a következő rendelkezés lép:

*(A Képviselő-testület Kiskőrös Város 2024. évi költségvetésének)*

„*c)* költségvetési bevételi főösszegét: 3.547.721.349 forintban”

*(állapítja meg.)*

**2. §**

A Kr. 6. § (2) bekezdése helyébe a következő rendelkezés lép:

„(2) A céltartalékok összege 185.581.926 forint jelen rendelet 7. mellékletében meghatározott célonkénti bontásban.”

**3. §**

A Kr. 16. §-a helyébe a következő rendelkezés lép:

**„16. §**

*Az Önkormányzat által irányított önállóan működő költségvetési szerveknél jutalom, prémium, céljuttatás címén teljesítményösztönzés, személyi ösztönzés céljából előirányzat tervezhető*”

**4. §**

(1) A Kr. 1. melléklete helyébe az 1. melléklet lép.

(2) A Kr. 2. melléklete helyébe a 2. melléklet lép.

(3) A Kr. 3. melléklete helyébe a 3. melléklet lép.

(4) A Kr. 4. melléklete helyébe a 4. melléklet lép.

(5) A Kr. 5. melléklete helyébe az 5. melléklet lép.

(6) A Kr. 6. melléklete helyébe a 6. melléklet lép.

(7) A Kr. 7. melléklete helyébe a 7. melléklet lép.

**5. §**

Ez a rendelet a kihirdetését követő napon lép hatályba.

*Mellékletek a jegyzőkönyvhöz csatolva.*

1. **napirend**

TULAJDONOSI HATÁSKÖRÖK GYAKORLÁSA A KŐRÖSKOM NONPROFIT KFT. -NÉL

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pénzügyi osztályvezető

**Domonyi László polgármester** az előterjesztés szóbeli ismertetésére felkérte **Molnár Éva pénzügyi osztályvezetőt.**

**Molnár Éva pénzügyi osztályvezető** elmondta, hogy a KŐRÖSKOM Kft. 100 %-ban Önkormányzati tulajdonú Kft., így a Felügyelő Bizottság, illetve az ügyvezető megválasztása a Képviselő-testület hatásköre. A jelenlegi Felügyelő Bizottság 5 évre került megválasztásra 2019. évben 2024. november 30. napjáig. Új Felügyelő Bizottság megválasztása szükséges szintén 5 év határozott időtartamra, díjazás nélkül, melynek tagjai Kudron Tamás, Barkóczi László és Pethő Attila képviselők. 2025. január 1. napjától új ügyvezetőt szükséges megválasztani 1 éves időtartamra munkaszerződéssel.

**Kissné Aszódi Daniella,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Domonyi László polgármester** megköszönte a Felügyelő Bizottság 5 éves munkáját, köszöntötte az ülésen Szabó Istvánt a Kőröskom Kft. leendő ügyvezetőjét.

**Szabó István a Kőröskom Kft. leendő ügyvezetője** köszöntötte a jelenlévőket és megtartotta rövid bemutatkozását.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**97/2024. sz. Képv. test. hat.**

Tulajdonosi hatáskörök gyakorlása a Kőröskom Nonprofit Kft.-nél

**HATÁROZAT**

A Képviselő-testület

1. egyetért azzal, hogy Schäffer Tamás András (lakcím: 6230 Soltvadkert, Mátyás király út 100.) megbízási jogviszonya 2024. december 31. napjával közös megegyezéssel megszüntetésre kerül.

2. megválasztja a Kiskőrösi Önkormányzat Kommunális Szolgáltató Nonprofit Kft. felügyelőbizottsági tagjainak 5 éves határozott időtartamra - 2024. december 01. napjától 2029. november 30.napjáig – Kudron Tamás (lakcím: 6200 Kiskőrös, Kodály Zoltán u. 1.), Barkóczi László (lakcím: 6200 Kiskőrös, Móricz Zs. u. 18.) valamint Pethő Attila Antal (lakcím: 6200 Kiskőrös, Szent István utca 8.) lakosokat. A felügyelő bizottság tagjai díjazás nélkül végzik munkájukat.

1. a Kiskőrösi Önkormányzat Kommunális Szolgáltató Nonprofit Kft. ügyvezetőjének megválasztja Szabó Istvánt (lakcím: 6200. Kiskőrös, Damjanich János utca 5.) 2025. január 01. napjától 2025. december 31. napjáig határozott időtartamra. Személyi alapbérét havi bruttó 1.050.000 Ft-ban – azaz egymillió-ötvenezer forintban - állapítja meg.
2. egyetért azzal, hogy a gazdasági társaság alapító okirata a határozat 1. melléklete szerinti tartalommal módosításra kerül.

1. felhatalmazza a Polgármestert ügyvezető munkaszerződése - határozat 3. melléklete – aláírására.
2. felhatalmazza a Polgármestert az alapító okiratot módosító okirat és a - határozat 2. mellékletét képező - módosításokkal egységes szerkezetbe foglalt alapító okirat aláírására és felkéri az ügyvezetőt, hogy a módosításokkal egységes szerkezetbe foglalt alapító okiratot nyújtsa be a cégnyilvántartást vezető cégbíróságnál.

**Felelős:** polgármester

 ügyvezető

**Határidő:** értelemszerűen

*Mellékletek a jegyzőkönyvhöz csatolva.*

1. **napirend**

TULAJDONOSI HATÁSKÖRÖK GYAKORLÁSA A KŐRÖSSZOLG NONPROFIT KFT. -NÉL

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pénzügyi osztályvezető

**Domonyi László polgármester** az előterjesztés szóbeli ismertetésére felkérte **Molnár Éva pénzügyi osztályvezetőt.**

**Molnár Éva pénzügyi osztályvezető** elmondta, hogy az előző napirendi ponthoz hasonlóan a Kőrösszolg Kft. 100 %-ban Önkormányzati tulajdonú Kft., így a Felügyelő Bizottság, illetve az ügyvezető megválasztása a Képviselő-testület hatásköre. A jelenlegi Felügyelő Bizottság 5 évre került megválasztásra 2019. évben 2024. november 30. napjáig. Új Felügyelő Bizottság megválasztása szükséges szintén 5 év határozott időtartamra, díjazás nélkül, melynek tagjai Kudron Tamás, Barkóczi László és Pethő Attila képviselők személyében. 2025. január 1. napjától új ügyvezetőt szükséges megválasztani 1 éves időtartamra megbízási jogviszonyban.

**Kissné Aszódi Daniella,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**98/2024. sz. Képv. test. hat.**

Tulajdonosi hatáskörök gyakorlása a Kőrösszolg Nonprofit Kft.-nél

**HATÁROZAT**

A Képviselő-testület

1. egyetért azzal, hogy Schäffer Tamás András (lakcím: 6230 Soltvadkert, Mátyás király út 100.) megbízási jogviszonya 2024. december 31. napjával közös megegyezéssel megszüntetésre kerül.
2. megválasztja a Kiskőrösi Önkormányzat Településüzemeltetési Szolgáltató Közhasznú Nonprofit Kft felügyelőbizottsági tagjainak 5 éves határozott időtartamra - 2024. december 01. napjától 2029. november 30. napjáig – Kudron Tamás (lakcím: 6200 Kiskőrös, Kodály Zoltán u. 1.), Barkóczi László (lakcím: 6200 Kiskőrös, Móricz Zs. u. 18.) valamint Pethő Attila Antal 6200 Kiskőrös, Szent István utca 8.) lakosokat. A felügyelő bizottság tagjai díjazás nélkül végzik munkájukat.
3. a Kiskőrösi Önkormányzat Településüzemeltetési Szolgáltató Közhasznú Nonprofit Kft. ügyvezetőjének megválasztja Szabó Istvánt (lakcím: 6200. Kiskőrös, Damjanich János utca 5.), 2025. január 01. napjától 2025 december 31. napjáig határozott időtartamra, aki az ügyvezetői feladatokat megbízási jogviszony keretében, ingyenesen látja. Felhatalmazza a polgármestert a határozat 1. mellékletét képező megbízási szerződés aláírására.
4. egyetért azzal, hogy a gazdasági társaság alapító okirata a határozat 2. melléklete szerinti tartalommal módosításra kerül.
5. felhatalmazza a Polgármestert az alapító okiratot módosító okirat és a - határozat 3. mellékletét képező - módosításokkal egységes szerkezetbe foglalt alapító okirat aláírására és felkéri az ügyvezetőt, hogy a módosításokkal egységes szerkezetbe foglalt alapító okiratot nyújtsa be a cégnyilvántartást vezető cégbíróságnál.

**Felelős:** polgármester

 ügyvezető

**Határidő:** értelemszerűen

*Mellékletek a jegyzőkönyvhöz csatolva.*

1. **napirend**

KÖZFELADAT ELLÁTÁSI SZERZŐDÉS MEGKÖTÉSE A KUNSÁG-MÉDIA NONPROFIT SZOLGÁLTATÓ KFT.-VEL VÁROSMARKETING ÉS A TURIZMUSSAL KAPCSOLATOS FELADATOK ELLÁTÁSA TÁRGYÁBAN

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pénzügyi osztályvezető

**Domonyi László polgármester** az előterjesztés szóbeli ismertetésére felkérte **Molnár Éva pénzügyi osztályvezetőt.**

**Molnár Éva pénzügyi osztályvezető** elmondta, hogy a 2024-es évben a Kunság-Média Nonprofit Szolgáltató Kft. látta el a városmarketing és turizmus feladatokat támogatási szerződés keretén belül, a 2025-ös évben is határozott időre a testület szintén a Kft.-t bízná meg ezzel a feladattal. A támogatási szerződés jelenleg a 2024-es évi összeget tartalmazza, 2025. januárjában költségvetés egyeztetés tárgyalás keretén belül majd pontosításra kerül a 2025. évi összeg és újra a képviselő-testület elé kerül az előterjesztés a módosított támogatási szerződés összegével.

**Kissné Aszódi Daniella,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**dr. Turán Csaba jegyző** elmondta, hogy a Felügyelő Bizottság tárgyalta és elfogadásra javasolta.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**99/2024. sz. Képv. test. hat.**

Közfeladatellátási szerződés megkötése a Kunság-Média Nonprofit Szolgáltató Kft.-vel városmarketing és a turizmussal kapcsolatos feladatok ellátása tárgyában

**HATÁROZAT**

A Képviselő-testület

1. egyetért azzal, hogy Kiskőrös Város Önkormányzata támogatási szerződést köt városmarketing és turizmussal kapcsolatos közfeladatok ellátása tárgyában a Kunság-Média Nonprofit Szolgáltató Kft.-vel 2025. január 1. napjától – 2025. december 31. napjáig terjedő egy év határozott időtartamra, a jelen határozat melléklete szerinti tartalommal, az abban részletezett feladatok ellátására
2. felhatalmazza a polgármestert az 1. pontban megjelölt támogatási szerződés aláírására
3. felkéri a polgármestert, hogy az Önkormányzat 2025. évi költségvetési rendeletének tervezetét a fentieknek megfelelően terjessze elő.

**Felelős:** Polgármester

**Határidő:** 2024. december 31**.**

*Mellékletek a jegyzőkönyvhöz csatolva.*

*Domonyi László polgármester 15 perc szünetet rendelt el.*

1. **napirend**

A KISKŐRÖSI 1752, 1750, 1747 ÉS 1849 HRSZ-Ú ÖNKORMÁNYZATI ÚT FELÚJÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Lakosságkapcsolati menedzser

**Domonyi László polgármester** az előterjesztés szóbeli ismertetésére felkérte **dr. Nagy Gabriella aljegyzőt.**

**dr. Nagy Gabriella aljegyző** elmondta, hogy a Budapest – Belgrád közötti vasútvonal kivitelezője a V-Híd Építő Zrt. a kivitelezést megelőzően tulajdonosi és közútkezelői hozzájárulást kért az Önkormányzattól arra, hogy a kivitelezés során organizációs útként használhassa a fent említett hrsz-ú „Toyota” utcáját. A szóbeli egyeztetések során megállapodás született a kivitelező és az Önkormányzat között arról, hogy az építési területről történő kivitelezői levonulást megelőzően az út felújítási és helyreállítási munkáit részben a kivitelező el fogja végezni. Jelen megállapodás ezekről a kivitelezési munkálatokról szól, az Önkormányzat vállalná a megállapodásban foglaltak szerint az úttervezést, szélesítéshez szükséges zúzaléktörmeléket és a csapadékvíz elvezető rendszer kiépítését.

**Kissné Aszódi Daniella,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Szedmák Tamás képviselő** elmondta, hogy már jó ideje várat magára ez a felújítás, szélesítés az említett utcában, az utóbbi időben egyre több vállalkozás vásárol itt telephelyet. A korábbi években komoly közműfejlesztés is zajlott az említett útszakaszon, mely még jobban megrongálta ezt az utat, a vállalkozások jelezték ezt a problémát, hogy találjanak megoldást az út helyreállítására. A vasúti beruházás keretében most sikerül megoldást találni ennek a beruházásnak a kivitelezésére.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**100/2024. sz. Képv. test. hat.**

A Kiskőrösi 1752, 1750, 1747 és 1849 hrsz-ú önkormányzati út felújítása

**HATÁROZAT**

Kiskőrös Város Képviselő-testülete

1. egyetért a határozat-tervezet mellékletét képező megállapodásban foglaltakkal,
2. a felújításhoz szükséges önkormányzati önrészt, amelynek összege : 7.000.000,-Ft a 2024. évi költségvetés terhére biztosítja,
3. felhatalmazza a polgármestert a megállapodás aláírására és az azzal kapcsolatos jognyilatkozatok megtételére,
4. felkéri a polgármestert, hogy a 2024. évi költségvetés soron következő módosítását a fentiek figyelembevételével terjessze elő.

**Felelős:** polgármester

**Határidő:** azonnal

*Mellékletek a jegyzőkönyvhöz csatolva.*

1. **napirend**

Beszámoló a Kiskőrösi Többcélú Kistérségi Társulás tevékenységéről

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Jegyző

**Domonyi László polgármester** az előterjesztés szóbeli ismertetésekor elmondta, hogy a Kiskőrösi Többcélú Kistérségi Társulás egy 15 tagönkormányzattal működő társulás, tagjai Akasztó, Bócsa, Császártöltés, Csengőd, Fülöpszállás, Imrehegy, Iszák, Kaskantyú, Kecel, Kiskőrös, Páhi, Soltszentimre, Soltvadkert, Tabdi, Tázlár. Az üléseiket negyed évente tartják, fő feladatuk a gyepmesteri telep működtetése. A gyepmesteri telep 2011 óta működik Kecelen, megköszönte a lelkiismeretes, precíz, pontos munkájukat.

**Kissné Aszódi Daniella,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**101/2024. sz. Képv. test. hat.**

Beszámoló a Kiskőrösi Többcélú Kistérségi Társulás tevékenységéről

**HATÁROZAT**

A Képviselő-testület a Kiskőrösi Többcélú Kistérségi Társulás szakmai tevékenységéről és működésének feltételeiről szóló beszámolóját a mellékletben foglaltak szerint elfogadja.

**Felelős:** polgármester

**Határidő:** azonnal

*Melléklet a jegyzőkönyvhöz csatolva.*

1. **napirend**

A TENISZPÁLYA TERÜLETÉNEK HASZNÁLATBA ADÁSA TÁRGYÁBAN KÖTÖTT INGATLANHASZNÁLATI SZERZŐDÉS MÓDOSÍTÁSA

 *(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens I.

**Domonyi László polgármester** az előterjesztés szóbeli ismertetésére felkérte **Kutyifa Sándorné vagyongazdálkodási referenst.**

**Kutyifa Sándorné vagyongazdálkodási referens** elmondta, hogy Kiskőrös Város Képviselő-testülete a 91/2020. sz. határozatával a Kiskőrösi Tenisz Klub részére ingyenesen használatba adta az Önkormányzat vagyonát képező Kiskőrös 96/8 hrsz-ú szabadidőpark és teniszpálya rendeltetésű ingatlan területéből 3836 m2 területrészt 2020. október 01. napjától 2040. szeptember 30. napjáig terjedő időszakra. Az önkormányzat a területrészen egy 2 játékteres kültéri teniszpályát építtetett, ezzel kialakítva egy 2 játékteres és egy 3 játékteres kültéri teniszpályát. A megnövekedett pályák száma és a lakosság részéről növekedő teniszpálya használatának igénye szükségessé tette a jelenleg hatályos ingatlanhasználati szerződés felülvizsgálatát, módosítását. A módosítás szabályozza a pályahasználatok rendjét, rendelkezik térfigyelő kamera elhelyezéséről, a terület és a felépítmények üzemeltetéséről.

**Kissné Aszódi Daniella,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Ba Edit,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Szedmák Tamás,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Filus Tibor képviselő** elmondta, hogy az említett teniszpályák karbantartását a Teniszklub vállalta, a kültéri műanyag borítású pályával kapcsolatban megjegyezte, hogy speciális cipő, labda szükséges, ezért ennek használatát megelőzően szükséges egyeztetni a Teniszklubbal. A pályák átalakításával kapcsolatos költségeket az Önkormányzat finanszírozza és vállalja, a pályák működése biztosítva van, bárki ingyenesen használhatja, ha ezt előzetesen egyeztette a Teniszklubbal.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**102/2024. sz. Képv. test. hat.**

A teniszpálya területének használatba adása tárgyában kötött ingatlanhasználati szerződés módosítása

**HATÁROZAT**

A Képviselő-testület

1. egyetért azzal, hogy Kiskőrös Város Önkormányzata a kizárólagos tulajdonát és korlátozottan forgalomképes törzsvagyonát képező Kiskőrös belterületi 96/8 hrsz-ú, összesen 4 ha 0834 m2 nagyságú kivett szabadidőpark és teniszpálya rendeltetésű ingatlan területéből 3836 m2 térmértékű teniszpálya rendeltetésű ingatlanrészen a fejlesztésre tekintettel szabályozza a teniszpályák használati rendjét.
2. felhatalmazza a polgármestert a határozat-tervezet mellékletét képező ingatlanhasználati szerződés II. számú módosításának az aláírására.

**Felelős:** polgármester

**Határidő:** azonnal

*Mellékletek a jegyzőkönyvhöz csatolva.*

1. **napirend**

INTERPELLÁCIÓK, KÉRDÉSEK, TÁJÉKOZTATÓK, BEJELENTÉSEK

**Domonyi László polgármester** tájékoztatta a lakosságot, hogy a Kiskőrös Városért Alapítvány az idei évben is elkészíti a város Betlehemét, a Kőrös-Körül Nők Egyesület pedig a város adventi koszorúját.

A továbbiakban elmondta, hogy 2024. december 6. napján érkezik a Mikulás a Főtérre, 16:30-tól zenés mulatsággal, 18 órától traktoros felvonulással várnak mindenkit szertetettel.

A polgármester elmondta, hogy 2024. december 7. napján 15 órától ifj. Fekete László, az ország legerőseb emberének szervezésével a Wattay Sportcsarnokban megrendezésre kerül az Erős Emberek Nemzetközi Versenye. A belépés ingyenes, mindenkit szeretettel várnak.

**Domonyi László polgármester** felhívta a lakosság figyelmét, hogy a város főtéri Adventi koszorúján az első gyertyát 2024. december 1-jén vasárnap 16.30 órakor Győri Gábor lelkész, Bálint Miklós lelkész és Kissné Aszódi Daniella képviselő, a második gyertyát 2024. december 8-án vasárnap 16.30 órakor Pénzes Péter lelkész és Pohankovics András képviselő, a harmadik gyertyát 2024. december 15-én vasárnap 16.30 órakor Tóth Tibor plébános és Filus Tibor képviselő, a negyedik gyertyát 2024. december 22-én vasárnap 16:30 órakor Arató J. Lóránd lelkész és Domonyi László polgármester gyújtják meg.

A továbbiakban elmondta, hogy 2024. december 20.-21.-22.-én a Petőfi téren felállított faházakban civil szervezetek, közösségek, egyesületek várják a látogatókat finom ételekkel, italokkal.

**Filus Tibor képviselő** tájékoztatásul elmondta, hogy a piac tér környékén a hulladék elszállítással problémák adódtak, többen jelezték ezt felé, a Kőrösszolg Kft. ügyvezetőjével egyeztetve elmondta, hogy a lakosok ilyenkor minden nap helyezzék ki a szeméttároló edényt, tegyék zsákba és tegyék mellé. Egy hét után a következő hét esedékes napján a kihelyezett hulladéktároló zsákkal együtt elszállítják a hulladéktárolóban összegyűjt szemetet is. A hulladék udvarnál is problémák adódnak, nem szállították el a hulladéktároló edényeket, félő, hogy ebben a helyzetben a lakosok nem tudják elhelyezni a szemetet, afelől érdeklődött, hogy az Önkormányzat tud-e tenni ennek az ügynek az érdekében.

A továbbiakban érdeklődött, hogy a piacnál maradtak-e régi helyárak, van-e esetleg díjszabás változás. Köszönetét fejezte ki a horgolókörnek, akik felállították a Karácsonyfát a Petőfi Sándor Művelődési Központban.

**Domonyi László polgármester** válaszában elmondta, hogy a hulladékszállítással kapcsolatban tájékozódni fog, mert nem Önkormányzati hatáskör. A piacnál egyelőre maradtak a helyárak, de ez emelkedni fog a jövőben, időben fogják közölni az árusokkal.

**Kissné Aszódi Daniella képviselő** köszönetet mondott a Rákóczi utca és a Vörösmarty utca sarkán kialakított játszótér kialakításáért, afelől érdeklődött, hogy a napvitorlák mikor kerülnek levételre. Elmondta, hogy a Munkácsy utca, Jókai utca, Rákóczi utca kereszteződése nagy forgalmat lebonyolító kereszteződés, sok gyerek közlekedik arra kerékpárral, szeretne megoldást a biztonságos közlekedésre. A Szigligeti utcából érkezett megkeresés alapján elmondta, hogy a kátyús utca járhatatlanná vált, szeretnék ennek rendbetételét.

**Domonyi László polgármester** válaszában elmondta, hogy a játszótéren a kerítés is meghosszabbításra kerül, a napvitorlák a héten lekerülnek. A kereszteződéssel kapcsolatban elmondta, hogy régen egy oszlop volt az út közepén, 15 éve kiszedésre került, ahhoz képest jelenleg egyértelműbbek az útviszonyok, nem tudja mi lehetne a megoldás, ha a lakosok igénylik, akkor megvizsgálják a problémát. A Szigligeti utca gyors kátyúzását igyekeznek jövő hétre beütemezni.

**Ba Edit képviselő** javasolta a piac parkolójának környékére közvilágítás kialakítását, mert nagyon sötét a terület, illetve megnövekedett a vásárlók száma, felmerült az igény hulladéktároló edények kihelyezésére, a járdák állapotának felmérésére. A Klapka utcában a járda 2 szakaszon nem került befejezésre, kérte ennek rendbetételét, valamint a Kertész utcában a csapadékvíz elvezetés problémájának megoldására is felhívta a figyelmet.

**Domonyi László polgármester** az elhangzottakra reagálva elmondta, hogy a Klapka utcai járda rendbetétele még az idei évben megvalósul és a többi jelzés is kivizsgálásra kerül.

**Gmoser István képviselő** felhívta a figyelmet, hogy december 6. napján 18 órakor a Soltvadkerti Evangélikus Gyülekezet Házában a KEVI és Wattay Szakközépiskola közös jótékonysági hangversenyt hirdet Juhász Patrik részére, aki egy ritka izombetegségben szenved, a gyógykezeléseit szeretnék támogatni a koncerten befolyt adományokkal.

További hozzászólás nem volt, így **Domonyi László polgármester** az ülést 16:21 órakor bezárta.

Kmf.

Domonyi László dr. Turán Csaba

polgármester jegyző